EUROPA-KOMMISSIONEN Bruxelles, den 5.8.2019 COM(2019) 363 final RAPPORT FRA KOMMISSIONEN TIL EUROPA-PARLAMENTET OG RÅDET OM GARANTIFONDEN FOR AKTIONER I FORHOLD TIL TREDJELAND OG FORVALTNINGEN HERAF I 2018 {SWD(2019) 314 final}



Indholdsfortegnelse 1.Indledning 2.Garantifondens økonomiske stilling og væsentlige transaktioner 2.1.Garantifondens økonomiske stilling pr. 31. december 2018 2.2.Fondens væsentlige transaktioner i 2018 2.2.1.Træk på garantifonden i 2018 2.2.2.Tilførsler til garantifonden i 2018 2.3.Væsentlige transaktioner efter regnskabsaflæggelsen (pr. udgangen af marts 2019) 3.Fondens prækonsoliderede regnskab 3.1.Prækonsolideret balance pr. 31. december 2018 3.2.Prækonsolideret resultatopgørelse 4.Finansstyring af garantifonden 4.1.Investeringspolitik 4.2.Resultat og markedsudvikling i 2018 5.Træk på garantifonden 6.EIB's vederlag

1.Indledning Ved Rådets forordning (EF, Euratom) nr. 480/2009 af 25. maj 2009 (kodificeret udgave) (herefter "forordningen") blev der oprettet en garantifond for aktioner i forhold til tredjeland (herefter "fonden") med henblik på at betale EU's kreditorer, hvis modtageren af et lån, der er ydet eller garanteret af EU, ikke opfylder sine forpligtelser. I overensstemmelse med forordningens artikel 7 har Kommissionen overdraget den finansielle forvaltning af garantifonden til Den Europæiske Investeringsbank (EIB) ved en aftale indgået mellem Den Europæiske Union og EIB den 25. november 1994, som efterfølgende blev ændret den 23. september 1996, 8. maj 2002, 25. februar 2008, 9. november 2010 og 28. september 2018 (herefter "aftalen").

I henhold til forordningens artikel 8 skal Kommissionen senest den 31. maj hvert år forelægge Europa-Parlamentet, Rådet og Revisionsretten en beretning om fondens situation og om forvaltningen af fonden i det foregående regnskabsår. Disse oplysninger indberettes i denne rapport og arbejdsdokumentet fra Kommissionens tjenestegrene. I overensstemmelse med aftalen er rapporten baseret på data fra EIB. 2.Garantifondens økonomiske stilling og væsentlige transaktioner 2.1.Garantifondens økonomiske stilling pr. 31. december 2018 Garantifondens midler udgjorde i alt 2 609 881 747,51 EUR pr. 31. december 2018 (2 560 761 844,63 EUR pr. 31. december 2017, jf. bilaget til arbejdsdokumentet om fondens økonomiske stilling som oplyst af EIB). Fondens samlede balancesum steg med ca. 49,1 mio. EUR i 2018. Dette forklares primært ved: Stigende: ·Overførsel fra EU-budgettet (tilførselsbeløb) på 103,2 mio. EUR for at tilpasse fonden til målbeløbet på 9 % af de samlede udestående forpligtelser. ·Et økonomisk resultat fra finansielle transaktioner på 12,0 mio. EUR. Faldende: ·Interventioner fra fonden for at dække misligholdte forpligtelser til et samlet beløb på 55,7 mio. EUR. ·Fald i porteføljeværdien på 10,5 mio. EUR som følge af tilpasning af fondens værdi til markedsværdi. 2.2.Fondens væsentlige transaktioner i 2018 2.2.1.Træk på garantifonden i 2018 Syrien I 2018 skulle EIB fortsat håndtere restancer på syriske statslån. EIB har derfor i overensstemmelse med garantiaftalerne mellem EU og EIB trukket 9 ekstra gange på EU's garantifond frem til den 31. december 2018 til et samlet beløb på 55,73 mio. EUR (se punkt 5). Enfidha-lufthavnen (Tunesien) I 2018 fik EIB tilbagebetalt 136 092,88 EUR af lånet til Enfidha-lufthavnen (Tunesien), der blev krediteret garantifondens bankkonto med valørdato den 15. januar 2018 (se punkt 5). 2.2.2.Tilførsler til garantifonden i 2018 I februar 2018 blev der overført et beløb på 137,8 mio. EUR fra budgettet til fonden, svarende til tilførselsbeløbet i 2018.

Beregningen af bidraget fra EU-budgettet til fonden i 2019 blev også foretaget i februar 2018 og resulterede i en overførsel på 103,2 mio. EUR i februar 2019. Beløbet blev beregnet i henhold til forordningens artikel 3 og 5: Ifølge forordningens artikel 3 skal fondens målbeløb udgøre 9 % af de samlede udestående forpligtelser i forbindelse med hver enkelt transaktion plus ubetalte rentetilgodehavender. Ifølge forordningens artikel 5 beregnes det beløb, der skal overføres fra budgettet til fonden i år n+1, på basis af forskellen mellem målbeløbet og værdien af fondens nettoaktiver ved år n-1's afslutning beregnet ved år n's begyndelse. For at tilpasse fonden til de 9 % af de samlede udestående forpligtelser blev der opført et beløb på 103,22 mio. EUR (beregnet ud fra de garanterede udestående transaktioner pr. 31. december 2017) til fondsbidrag på 2019-budgettet. Beløbet blev godkendt af Rådet og Europa-Parlamentet og opført som et aktiv (tilgodehavende) på fondens balance pr. 31. december 2018. 2.3.Væsentlige transaktioner efter regnskabsaflæggelsen (pr. udgangen af marts 2019) I februar 2019 blev ovennævnte tilførselsbeløb på 103,2 mio. EUR overført til fonden fra EU-budgettet. I januar og marts 2019 blev der udbetalt i alt 10,6 mio. EUR i to træk for misligholdte betalinger i Syrien (henholdsvis 3,2 mio. EUR og 7,4 mio. EUR, inkl. morarenter pålagt af EIB). 3.Fondens prækonsoliderede regnskab Der udarbejdes et prækonsolideret regnskab for fonden med det formål at medtage regnskabsmæssige transaktioner, som ikke indgår i det fondsregnskab, der udarbejdes af EIB (se arbejdsdokumentet). Det indgår i EU's konsoliderede regnskab. 3.1.Prækonsolideret balance pr. 31. december 2018 Balance – Aktiver 31. december 2018 31. december 2017 ANLÆGSAKTIVER 2 275 342 664 2 077 970 486 Finansielle aktiver 2 275 342 664 2 077 970 486 OMSÆTNINGSAKTIVER 231 316 149 344 990 638 Finansielle aktiver 189 758 096 120 771 792 Fordringer - 136 093 Kontanter og likvide midler 41 558 053 224 082 753 AKTIVER I ALT 2 506 658 813 2 422 961 124 Balance – Passiver 31. december 2018 31. december 2017 BIDRAGYDERES MIDLER 2 295 687 144 2 160 971 521 Bidrag fra Europa-Kommissionen 1 846 972 362 1 709 171 640 Dagsværdireserve 12 227 192 22 700 055 Tilbageholdt overskud 436 487 590 429 099 826 LANGFRISTET GÆLD 159 153 609 208 033 976 Finansielle hensættelser 159 153 609 208 033 976 KORTFRISTET GÆLD 51 818 060 53 955 627 Finansielle hensættelser 50 777 871 50 408 230 Gæld 1 040 189 3 547 397 BIDRAGYDERS MIDLER + PASSIVER I ALT 2 506 658 813 2 422 961 124 Forskellen på 103,2 mio. EUR mellem fondens prækonsoliderede balanceværdi (2 506 658 813 EUR) og fondens værdi i det af EIB udarbejdede regnskab (2 609 881 748 EUR) kan primært forklares ved følgende: ·Det prækonsoliderede regnskab indregner alle beløb, der er overført til EU ved subrogation som følge af EIB's træk på garantifonden til dækning af misligholdte fordringer (restancer plus morarenter). I lyset af den politiske situation i Syrien og på grundlag af Kommissionens regnskabsførers beslutning er disse beløb blevet fuldt nedskrevet i 2018-regnskabet. ·Det prækonsoliderede regnskab inkluderer ikke 103,2 mio. EUR i bidrag fra EU-budgettet til fonden i 2019, eftersom denne fordring modsvares af den tilsvarende gæld i EU's konsoliderede regnskaber. ·Der er opført en finansiel hensættelse på 209,9 mio. EUR på den prækonsoliderede balance i 2018, som vedrører kommende betalinger af de udestående syriske lån. ·I det regnskab, der udarbejdes af EIB, opføres udbetalinger til EIB som følge af træk på garantien (og eventuelt gentagne inddrivelser og morarenter) som fald (stigninger) i nettoaktiver (EU-bidrag). I det prækonsoliderede regnskab fraregnes udbetalinger som følge af træk fra EIB ikke i nettoaktiverne, da disse beløb overføres ved subrogation. Tilknyttede beløb bogføres enten som indtægter (påløbne morarenter og bøder, valutakursgevinster) eller udgifter (påløbne inddrivelsesgebyrer, nedskrivninger, valutakurstab). Det medfører en varig forskel mellem nettoaktiverne (EU-bidrag og overført resultat) i det regnskab, der udarbejdes af EIB, og i det prækonsoliderede regnskab, der udarbejdes af Kommissionen.

3.2.Prækonsolideret resultatopgørelse Ligesom balancen er den prækonsoliderede resultatopgørelse udarbejdet med henblik på at blive taget med i EU's konsoliderede regnskaber. 2018 2017 Driftsindtægter 2 928 446 939 062 Driftsomkostninger (4 876 241) (3 834 219) DRIFTSRESULTAT (1 947 795) (2 895 157) Finansielle indtægter 30 241 834 29 913 694 Finansielle omkostninger (20 906 275) (51 793 999) FINANSIELT RESULTAT 9 335 559 (21 880 305) ÅRETS ØKONOMISKE RESULTAT 7 387 764 (24 775 462) ·Driftsindtægter inkluderer valutakursgevinster og den omvendte 2017-saldo for EIB's inddrivelsesgebyrer, som følger af kravene i den nye aftale om gældsinddrivelse, der blev undertegnet i 2018. Den nye aftale omfatter ikke længere betaling for gebyrer for EIB's interne inddrivelsesomkostninger. ·Driftsomkostningerne omfatter primært udgifter til forvaltning af EIB-aktiver (0,9 mio. EUR), EIB's eksterne inddrivelsesgebyrer (1,9 mio. EUR) og en udvidelse af finansielle hensættelser til fremtidige syriske afdrag (1,9 mio. EUR). ·De finansielle indtægter hidrører primært fra renteindtægter fra investeringsporteføljen (6,3 mio. EUR), realiserede gevinster på salg af finansielle aktiver (10,0 mio. EUR) og periodiserede morarenter på beløb, der er overdraget ved subrogation (13,9 mio. EUR). ·De finansielle omkostninger omfatter hovedsagelig værdiforringelser (19,6 mio. EUR) på beløb overført til EU ved subrogation i 2018 (se punkt 5), og renteudgifter på kontanter og likvide midler (0,9 mio. EUR) og realiserede tab ved salg af finansielle aktiver (0,5 mio. EUR). 4.Finansstyring af garantifonden 4.1.Investeringspolitik Fondens likvide midler investeres i overensstemmelse med de principper for forvaltning af fondens midler, der er fastlagt i bilaget til forvaltningsaftalen, som ændret. Der skal derfor placeres tilstrækkelige aktiver i monetære aktiver til dækning af udgående pengestrømme på kort sigt (mindre end et år) i et forhold, der fastsættes i den årlige investeringsstrategi. De resterende aktiver kan tildeles mellem- og langfristede instrumenter med en maksimal løbetid på 10 år og 6 måneder fra betalingsdatoen (mellem- og langfristet portefølje). 4.2.Resultat og markedsudvikling i 2018 Året var kendetegnet ved volatile afkast på de europæiske markeder for fastforrentede værdipapirer med højere renter i første kvartal som følge af forventninger om en afslutning på ECB's kvantitative lempelsespolitik. Renteniveauet bevægede sig derpå til et årligt lavpunkt ved slutningen af året som følge lavere økonomisk vækst. Kreditspændet blev større i løbet af året, og det accelererede i december efter et fald på aktiemarkeder og som følge af forventninger om strammere pengepolitikker. I løbet af hele året blev de finansielle markeder påvirket af følgende risikofaktorer. Præsident Trumps indførelse af toldtariffer bremsede den økonomiske vækst, og inflationen forblev under centralbankens mål på grund af lave råvarepriser og globaliseringsfaktorer. De usikre udsigter for Brexit-forhandlingerne lagde pres på den britiske finanssektor og britiske virksomheder. Konsekvenserne af de italienske valg i marts slog igennem i maj, hvor de italienske spænd voksede til mere end 250 basispoint i forhold til Tyskland. De største centralbankers pengepolitik blev strammere i 2018. Den amerikanske centralbank fortsatte sin politik med at hæve renten hvert kvartal med 25 basispoint, hvilket fik målintervallet for Fed Funds til at stige til 2,50-2,75 % ved årets udgang. ECB har reduceret de månedlige nettokøb af aktiver som led i sin kvantitative lempelsespolitik fra 30 mia. EUR til 15 mia. EUR i september, og den afsluttede nettoopkøbene ved udgangen af 2018. Reinvesteringerne af forfaldne obligationer på ECB's balance vil fortsat understøtte markederne. På det seneste er pengepolitikken på begge sider af Atlanten imidlertid blevet mere lempelig med deraf følgende større usikkerhed. Markedet forventer ikke længere yderligere FED-stigninger, og ECB's første rentestigning er udskudt til 2020. Den økonomiske vækst forventes at falde fra 2,9 % i 2018 til 2,5 % i 2019 i USA og fra 1,9 % til 1,4 % i euroområdet. I 2019 forventes der fortsat volatilitet på markedet, da usikkerheden omkring Brexit og den aftagende vækst vil påvirke markedsrenten, der på nuværende tidspunkt er historisk lav. Samtidig er der tendens til, at kreditspændene bliver større, efterhånden som den økonomiske cyklus modnes i USA, og da centralbankens opkøb af aktiver er bragt til ophør i EU. Afkastet af fondens portefølje blev målt i forhold til dens aktuelle markedsværdi (dagsværdi). I 2018 gav porteføljen et årligt afkast på 0,1005 % målt til markedsværdi, og den overgik således sit benchmark med +13,5 basispoint. 5.Træk på garantifonden Syrien EIB har siden november 2011 skullet håndtere restancer på syriske statslån. EIB har derfor i overensstemmelse med garantiaftalerne mellem EU og EIB trukket 63 gange på EU's garantifond frem til den 31. december 2018 til et samlet beløb på 421,05 mio. EUR (herunder også til bøder udstedt af EIB og inddrivelser).